Liubavo dvaro kelias
54°50′29.28″ š. pl. 25°19′49.39″ r. ilg.﻿ / ﻿54.8414667°š. pl. 25.3303861°r. ilg.﻿ / 54.8414667; 25.3303861 Liubavo dvaro kelias (kitaip, Didikų Goštautų kelias) – akmenimis grįstas istorinis kelias Vilniaus rajone, Riešės seniūnijoje, vedantis į Liubavo dvarą. Tai vietinės reikšmės kelio Liubavas–Bireliai atkarpa nuo Liubavo dvaro iki Avietynės kaimo apylinkių. Seniau ši kelio atkarpa siejo Liubavo ir Raudondvario dvarų valdas. Grįstos kelio atkarpos ilgis – 1352 m. Grindinys lauko akmenų, jo plotis – 3 m. Kelias eina per banguotai kalvotą vietovę bei negyvenamus laukus; šiaurinėje dalyje, arčiau dvaro apsodintas lapuočiais. 2014 m. aptariama kelio atkarpa įtraukta į Valstybės saugomų objektų registrą.